લાઇફ ઇઝ નોટ ફેર ઓલવેયઝ. આ વાત આપણે બધાંએ ક્યારેકને ક્યારેક અનુભવી હશે. કોઇ ઝઘડો થયો, કોઇ નુકસાન થયું, કોઇ આપ્તજનને ગુમાવ્યાં. ડગલેને પગલે નજીકના સંબંધોની અકળામણ. ક્યારેક થાય કે જો લાઇફ પણ મેન્યુઅલ સાથે આવતી હોય તો? જ્યાં અટવાયાx, કે મેન્યુઅલમાં જોઇને સમાધાન કરી લેવાય. ખેર, લાઇફનું કોઇ ઇન્સટ્રક્શન મેન્યુઅલ નથી. એટલે જ લાઇફ ઇઝ નોટ ફેર ઓલવેયઝ એવું લાગે. સૌથી અઘરુ હોય છે જીવનમાં સંબંધોને સાચવવાનું. તેને નિભાવવાનુ. જો એ આવડી જાય તો પછી આપણે કહીએ કે લાઇફ ઇઝ બ્યૂટિફૂલ. આ સંબંઘો પૈકીનો મહત્વનો સંબંધ એટલે લગ્ન સંબંધ. આમ તો બધા સંબંધ મહત્વના જ હોય, પણ એ સંબંધો લોહીના હોય, જન્મજાત હોય, કેટલાક સંબંધ એવા પણ હોય જે સમયની સાથે આત્મીયતા કેળવીને બન્યા હોય. પણ લગ્ન સંબંધ અલગ છે, કારણ તેમાં બે જુદીજુદી હસ્તી જે એકસાથે જીવન જીવવાનો નિર્ધાર કરે છે. સાથ પણ ગમે તેવો નહીં. પૂરી જિંદગીનો. બે વ્યક્તિનો જ નહીં, બે પરિવારની જવાબદારીઓનો મિલાપ થાય છે. હવે વિચારો જો આ લગ્નસંબંધમાં તમે અકળાવા લાગો તો… આવી બને, આખું જીવન વેરવિખેર થઇ જાય. પણ અંદરની વાત એ છે કે, તમારાં જ હાથમાં છે તમારું લગ્ન જીવન. તમે ઇચ્છો તો આ સંબંધ બંધન પણ બની શકે, અને તમે ઇચ્છો તો એ તમારી પાંખો બનીને તમને બંધનમાંથી મુક્ત પણ કરી શકે.